Lietuvos Respublikos Vyriausybė

nutarimas

Dėl LIETUVOS RESPUBLIKOS ŠVIETIMO ĮSTATYMO 43 STRAIPSNIO PAKEITIMO ĮSTATYMO PROJEKTO NR. XIP-2990

2015 m. birželio 26 d. Nr. 656
Vilnius

Vadovaudamasi Lietuvos Respublikos Seimo statuto 138 straipsnio 3 dalimi ir atsižvelgdama į Lietuvos Respublikos Seimo valdybos 2015 m. balandžio 10 d. sprendimo Nr. SV-S-994 „Dėl įstatymų projektų išvadų“ 2 punktą, Lietuvos Respublikos Vyriausybė nutaria:

Nepritarti Lietuvos Respublikos švietimo įstatymo 43 straipsnio pakeitimo įstatymo projektui Nr. XIP-2990 (toliau – Įstatymo projektas) dėl šių priežasčių:

1. Įstatymo projekte siūlomas teisinis reguliavimas yra perteklinis, nes Lietuvos Respublikos švietimo įstatymo 40 straipsnio 1 dalyje nustatyta, kad mokymosi aplinka mokykloje turi atitikti higienos normas ir teisės aktų nustatytus mokinių saugos bei sveikatos reikalavimus. Be to, Lietuvos Respublikos visuomenės sveikatos priežiūros įstatymo (toliau – šis įstatymas) 16 straipsnio 1 dalyje nustatyta, kad privalomuosius higienos normatyvus ir taisykles, reglamentuojančias fizinių ir juridinių asmenų veiklą, nustato Visuomenės sveikatos saugos reglamentas (higienos norma), kuris pagal šio įstatymo 2 straipsnio 12 dalį yra sveikatos apsaugos ministro tvirtinamas teisės aktas. Taip pat Lietuvos Respublikos švietimo įstatymo 40 straipsnio 3 dalyje numatyta, kad švietimo ir mokslo ministras nustatyta tvarka derina sveikatos apsaugos ministro tvirtinamas mokyklų higienos normas. Pažymėtina, kad Lietuvos higienos normoje HN 21:2011 „Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtintoje Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773 „Dėl Lietuvos higienos normos HN 21:2011 „Mokykla, vykdanti bendrojo ugdymo programas. Bendrieji sveikatos saugos reikalavimai“ patvirtinimo“, yra reglamentuoti Įstatymo projekte nurodyti mokyklų sklypo, patalpų ir jų įrengimo, apšvietimo, šildymo ir vėdinimo, vandens tiekimo ir nuotekų, patalpų ir įrenginių priežiūros reikalavimai, pateikiamas nuodingų augalų, draudžiamų sodinti mokyklos teritorijoje apželdinimo tikslu, sąrašas.

Atkreipiame dėmesį, kad dalis Įstatymo projektu siekiamų tikslų jau yra įtvirtinta Lietuvos Respublikos švietimo įstatymo 43 straipsnio 11 dalyje, kurioje nustatyta, kad mokykla privalo užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką.

2. Įstatymo projekto aiškinamajame rašte nepakankamai atskleista, kokią tiesioginę įtaką mokyklos teritorijos aptvėrimas turėtų mokinių savižudybių ir smurto atvejams, alkoholio, tabako, narkotinių medžiagų vartojimui, kaip tai galėtų prisidėti prie šių problemų mažinimo mokyklų bendruomenėse. Abejotina, ar, aptvėrus mokyklos teritoriją, būtų išspręstos minėtos problemos. Pažymėtina, kad neretai teritorijos aptvėrimo galimybes riboja mokyklos vietos specifika: mokykla yra kultūros paveldo teritorijoje, dalijasi teritorija su kita įstaiga, pastatas ribojasi su viešąja erdve (gatve, šaligatviu). Be to, mokyklų teritorijų aptvėrimas pareikalautų papildomų valstybės biudžeto ir savivaldybių biudžetų lėšų (pavyzdžiui, vienos mokyklos teritorijai aptverti vidutiniškai reikėtų apie 73–87 tūkst. eurų). Daugelio mokyklų savininko teises ir pareigas įgyvendina savivaldybių tarybos, kurioms tai būtų papildoma finansinė našta. Atsižvelgiant į tai, abejotinas yra Įstatymo projektu siūlomų įtvirtinti priemonių būtinumo, proporcingumo, finansinių investicijų ir ekonominio veiksmingumo santykis. Atkreiptinas dėmesys, kad, kuriant saugią ugdymosi aplinką, į formaliojo ugdymo turinį įtrauktos įvairaus pobūdžio prevencinės programos, skirtos tam, kad mokiniai įgytų įvairiapusės saugos kompetencijos pagrindus ir pasirengtų saugiai elgtis įvairioje aplinkoje. Pažymėtina, kad mokyklos įgyvendina valstybės finansuojamas tikslines smurto, patyčių, narkotinių medžiagų vartojimo prevencijos ir kitas programas, suderinusios su mokyklų savivaldos institucijomis, savarankiškai priima sprendimus dėl techninių ir vaizdo stebėjimo priemonių naudojimo.

Ministras Pirmininkas	Algirdas Butkevičius

Švietimo ir mokslo ministrė	Audronė Pitrėnienė